钦定古今图书集成/明伦汇编/氏族典/第163卷 > 《廖用贤尚友录》 > 桓石虔
## 钦定古今图书集成/明伦汇编/氏族典/第163卷 > 《廖用贤尚友录》 > 桓石虔

按《晋书桓彝传》：彝子豁，豁子石虔，小字镇恶，趫捷绝
伦。从温入关。冲为苻健所围，垂没，石虔跃马赴之，拔
冲于数万众之中而还，莫敢抗者，三军叹息，威震敌
人。时有患疟疾者，谓曰：“桓石虔来以怖之，病者多愈。”
其见畏如此。除竟陵太守，以父忧去职。寻而苻坚又
寇淮南，诏授奋威将军南平太守，寻进冠军将军，苻
坚荆州刺史梁成、襄阳太守阎震率众入寇，石虔与
弟石民距之，擒震、成以轻骑走保襄阳。石虔复领河
东太守，进据樊城，逐坚兖州刺史张崇，纳降二千家
而还。久之，命移镇马头，石虔求停历阳，许之。太元十
三年卒。第五子诞嗣。诞长兄洪，襄城太守。